O‘ZBEKISTON RESPUBLIKASI TIJORAT BANKLARIDA KONSALTING XIZMATLARINI TAShKIL QILISh BO‘YIChA

1. Ushbu ko‘rsatmalar “O‘zbekiston Respublikasi Markaziy banki to‘g‘risida”gi Qonun, “Banklar va bank faoliyati to‘g‘risida”gi qonunlarga muvofiq, shuningdek O‘zbekiston Respublikasi Prezidentining 1998-yil 9-apreldagi “Xususiy tadbirkorlik, kichik va o‘rta biznesni rivojlantirishni yanada rag‘batlantirish choralari to‘g‘risida”gi Farmonining va O‘zbekiston Respublikasi Vazirlar Mahkamasining 1998-yil 28-maydagi 232-sonli “Kichik va o‘rta biznesni rivojlantirishni rag‘batlantirish mexanizmini yaxshilash to‘g‘risida”gi qarorining ijrosini ta’minlash maqsadida ishlab chiqildi.
 2. Konsalting — xo‘jalik yurituvchi subyektlarga iqtisodiy faoliyat sohasida maslahat berish faoliyatidir.
 3. Banklardagi konsalting faoliyati ushbu ko‘rsatmalar, shuningdek bank ustaviga muvofiq ishlab chiqilgan tijorat banklarining konsalting xizmati to‘g‘risidagi nizom doirasida tashkil qilinadi.
 4. Bank konsalting xizmatining asosiy vazifasi tadbirkorlarga va xo‘jalik yurituvchi subyektlarga bank xizmati va mablag‘larini eng samarali qo‘yish bilan bog‘liq masalalar bo‘yicha ma’lumot-maslahat xizmatlarini ko‘rsatishdir.
 5. Konsalting xizmati tijorat (to‘lov) asosida ko‘rsatilishi mumkin.
 6. Konsalting xizmati tadbirkorlarga, kichik va o‘rta biznes subyektlariga ularning mablag‘larini eng samarali qo‘yish, faoliyat samaradorligini oshirish, qo‘shimcha rivojlanish manbalarini aniqlash, shuningdek tadbirkorlarni, shu jumladan chet el investorlarini investitsiya faoliyatlariga ko‘maklashishi bo‘yicha maslahat tusidagi xizmat ko‘rsatishi zarur.
 7. Tijorat banklarining konsalting xizmati xo‘jalik yurituvchi subyektlarga quyidagi masalalar bo‘yicha maslahat va ma’lumot berish xizmatlarini ko‘rsatishi mumkin:
 bank xizmati turlari haqida;
 tijorat banklari tomonidan amalga oshiriladigan operatsiyalar;
 biznes bo‘yicha hamkorlar bilan optimal hisob-kitobni tashkil qilish;
 xo‘jalik yurituvchi subyektlarni kreditlash turlari va usullari;
 biznes plan tuzish va texnik-iqtisodiy asoslab berish;
 investitsiya takliflarni texnik-iqtisodiy asoslab berish, investitsiya loyihalariga tanlov konkursiga qatnashish uchun zarur hujjatlarni tayyorlash;
 bank kreditlarini rasmiylashtirish uchun zarur hujjatlar paketini tuzish bo‘yicha xizmat ko‘rsatish;
 xo‘jalik yurituvchi subyektlarning likvidligining tahlili;
 tadbirkorning ishlab chiqarish potensialining tahlili;
 kreditlash va hisob-kitob usullari;
 investitsiya faoliyati va pul mablag‘larini qo‘yishning ustuvor yo‘nalishlari;
 marketing va mahsulotni sotish;
 moliya va investitsiyalarni boshqarish;
 bank qonunchiligi va bank tizimidagi amaldagi nizomlar.
 8. Mijozlar bilan shartnomalar yil davomida maslahat-ma’lumot xizmati yoki bir martalik xizmat ko‘rsatishga tuzilishi mumkin.
 9. Banklar ko‘rsatilgan xizmatlarining sifati va berilgan ma’lumotlarning to‘g‘riligi uchun amaldagi qonunchilikda o‘rnatilgan tartibda javobgardirlar.
 10. Konsalting xizmati tavsiyalari mijozning pul mablag‘larini tejashga, uning faoliyati samaradorligini oshirishga, rivojlanishning qo‘shimcha manbalarini aniqlashga yordam berishi kerak.
 11. Tavsiyalar yozma holda tuzilishi va bank rahbariyatining imzosi ostida rasmiy tusda berilishi kerak.
 12. Mijoz konsalting xizmatiga murojaat qilganida nomini, turar joyini, bank hisob raqamini, xizmatning aniq mazmuni va uning maqsadini ko‘rsatgan holda yozma shaklda buyurtma beradi.
 13. Mijoz bilan kelishuvga asosan, tijorat banki o‘z xodimini mijozning korxonasiga quyidagi masalalar bo‘yicha yuborishi mumkin:
 buxgalteriya hisobini olib borilishi va hisobotning tuzilishini o‘rganish;
 moliyaviy majburiyatlarning bajarilish tartibi va pul mablag‘lari harakatining prognozini tuzish;
 moliyaviy rejalashtirish tahlili;
 smeta tuzish;
 tovar zaxiralarini boshqarish;
 qo‘shimcha xarajatlar.
 14. Shuni alohida ta’kidlash kerakki, konsalting xizmati tavsiyalari bank siri tusida bo‘lishi lozim, konsalting xizmatining barcha xodimlari bank va mijozning tijorat sirlarini oshkor qilmaslik to‘g‘risida tilxat berishlari kerak. Buni buzganlik hollarida ular amaldagi qonunchilikka muvofiq qat’iy javobgarlikka tortilishlari kerak.
 Bank sirini tashkil qiluvchi ma’lumotlar oshkor qilinganda, huquqi buzilgan mijoz bankdan ko‘rsatilgan zararni qoplashni talab qilishga haqli.